Nyt Hyperloop projekt: Over 1.000 km/t imellem Edmonton og Calgary i Canada

Hyperloop konceptet er efterhånden ved at være velkendt; det er opfundet af Elon Musk, manden bag Tesla og SpaceX, og er et bud på fremtidens transportsystem, hvor en slags passagerkapsel via en tunnel med undertryk kan skydes afsted i et langt rør med ekstrem hastighed. Teknologien er så langt i sin udvikling, at USA’s transportministerium i juli i år udgav retningslinjer for brugen af Hyperloop i USA. Dermed er der også åbnet for offentligt tilskud i USA, men det er altså de nordlige naboer, der måske kommer først med et reelt projekt.

Første “rigtige” projekt

Der har tidligere været pilotprojekter, der skulle bevise konceptets muligheder, men aldrig noget på større skala, omend der er planer over hele verden – eksempelvis i Holland. Men nu er der altså mere konkrete planer på bordet, for et fransk-canadisk firma har nu lavet en aftale med den canadiske delstat Alberta’s regering om at bygge en Hyperloop fra Edmonton til Calgary i delstaten.

Hyperloop med 1.000 km/t

Transpod, som det canadisk/franske firma hedder, har designet et system baseret på Elon Musks oprindelige ide. Deres kapsler kan, når den er hurtigst, bevæge sig med omkring 1.000 km/t i tunnelen imellem de to byer.

Det er mediet Construction Index, der har nyheden, og de rapporterer også, at projektet ventes at skabe omkring 38.000 jobs over 10 år. Udover at levere en ekstremt hurtig forbindelse imellem de to byer vil den nye Hyperloop også betyde en reduktion af CO2 svarende til ca. 300.000 tons pr. år.

Projektet starter i år med undersøgelser og går derefter ind i en reel udviklingsfase i 2022. Byggeriet starter i 2025, hvis alt går vel.

Nyt Hyperloop projekt: Over 1.000 km/t imellem Edmonton og Calgary i Canada